孫氏池亭得小字
作者：董英
朝代：宋

paragraphs: 冥冥造化意，似見元氣兆。
不然此中石，詭怪安能了。
刻劃如爲人，幽奇若爭巧。
虎臥溪勢長，龍存鼎形小。
誅茅得此地，勝概紛夭矯。
東南引一水，又出人意表。
瀉溜無冬春，漰奔極昏曉。
跳波駭潛虬，濺珠濕飛鳥。
主人去城市，崖谷情悄悄。
澗戶雲溶溶，山窗風嫋嫋。
孤城重顔謝，柱史才江鮑。
共美崖壑遊，題詩石林杪。